Ba Mmabi ba batla bogosi
E rile bosheng ba kgotla ya Mmabi kwa Serowe ba rolela morafe wa Radisele, Rre Enock Keerate go nna kgosi ya bone. Fa ba rola Kgosi Keerate, mongwe wa bo rangwanaa kgosi, Rre Lerama Wale o ne a bolela fa ba tsiseditse morafe wa Radisele kgosi, ka yo o neng a ntse a mo tshwareletse ebong Kgosi Bogosi Manale a sa tlhole a le mo botshelong. Le fa go ntse jalo Rre Lekhutile Shalobane , ene o ne a supa fa bogosi jwa Mmabi bona le mong wa jone yo aleng mo setilong kwa Serowe mo kgotleng. Morafe o ne wa felela o supa lekoko le le neng le eteletswe pele ke borangwanaagwe Kgosi Keerate ka monwana ba re ga ba a latedisa kgang sentle. Mothusa kgosi ya Radisele, Rre Mokeresete Ntebele le ene o ne a tlhalosetsa phuthego gore fela jaaka mafelo a mangwe a eneng e le meraka le masimo a ne a tlogelwa ke morafe o o neng o le foo lantlha, Radisele ke lengwe la mafelo ao. Rre Ntebele a re Radisele e simologile e le masimo, mme jaaka mafelo a mangwe a lefatshe leno a godisiwa go nna motse, mme ba itlhophela kgosi, leina la ga moswi Bogosi Manale la fenya a tsaya setilo, se le mo nakong eno bayang go se dira e le batho ba Radisele. Fa morafe o latlhela la one, Rre Mojaboswa Jabeng o supile fa ba tlhaloganya gore lefatshe ke la ba ga Mmabi, mme bogosi e se ja bone , mme a kopa gore ba fiwe sebaka go itlhophela kgosi fela jaaka moswi Manale a ne a tlhophilwe. Rre Jack Leepile ene o ne a re,ba ga Mmabi ba boele kwa morago, go itsaya motlhala sentle gonne sedibeng go iwa ka tsela. Fa Mme Motlhamongwe Motsumi ene a rile, bone e le morafe wa Radisele ba ne ba tlhophile moswi Manale ka e ne e le motho yo o boikobo, a wetse maikutlo e bile a rata batho, e seng ka gore ke wa ga Mmabi. O boletse gore “bogosi jwa Radisele ke ja tlhopho ga bo jewe boswa”. Bontsi bone bo ngongorega e bile jwa botsa gore mo nakong yotlhe go simolola ka 1955 fa batho ba thibelela mo Radisele, e santse e le ditakana go fitlhelela a gola e nna motse boragwaneago Keerate ba ntse ba le fa kae. E ne e rile go le pele Kgosi Omphile Motsokono wa kgotla ya Basimane a supa fa kgang eo a e fetiseditse kwa bogosing jwa Mmangwato go ya go rolela Kgosi Raditanka Ntebele, mme ga dirwa thulaganyo ya go tla go e kopanela le morafe wa Radisele. Kgosi Masego Olebile yo o neng a eme boemong jwa ga Kgosi Sediegeng Kgamane, o ne a re motse wa Radisele ga ona ditso tsa bogosi ka o agilwe ka merafe e e farologaneng, mme a lebogela tlhaloso e morafe o e beileng kgotla pele. A re dingwaga tse Kgosi Manale a busitseng ka tsone di supa sentle gore gone go rena kagiso, ba ga Mmabi ba ntse ba le teng mme ba sena epe ngongorego ka bogosi kana go supa ka fa ba amanang ka teng le jone. Mme sehularong sa ga Kgosi Manale yo e neng e le setlogolo sa ga Mmabi, ke gone ba ga Mmabi ba ntshang tlhogo. O ne a re o tla a busetsa karabo kwa go yo o neng a mo romile. Mo nakong eno morafe wa Radisele one, o setse o isitse leina la motho yo ba mo tlhophileng mo kgotleng go ka ba tshwarela kgotla, ba emetse phetolo go tswa kwa pusong, mme ba supa fa leina la gagwe leka amogelwe ba tla a bo ba tswelela ka go tlhoma kgosi. BOKHUTLO